A BIZOTTSÁG HATÁROZATA
(2007. november 15.)
a Falkland-szigetekről behozott bizonyos halászati termékek tekintetében a 2001/822/EK tanácsi határozatban meghatározott származási szabályoktól való eltérésről
(az értesítés a C(2007) 5393. számú dokumentummal történt)
(2007/767/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Közösség és a tengerentúli országok és területek társulásáról szóló, 2001. november 27-i 2001/822/EK tanácsi határozatra („tengerentúli társulási határozat”) (1) és különösen annak III. melléklete 37. cikkére,
mivel:
(1)
A Falkland-szigeteknek a 0303 KN-kód alá sorolt különböző fajokhoz tartozó fagyasztott hal, a 0304 KN-kód alá sorolt különböző fajokhoz tartozó fagyasztott halfilé és a 0307 KN-kód alá sorolt fagyasztott Loligo kalmár és Illex kalmár tekintetében fennálló különleges helyzetére való tekintettel a Bizottság 2002. augusztus 7-én elfogadta a „származó termék” fogalmának meghatározásától való eltérésről szóló 2002/644/EK határozatot (2). Ez az eltérés 2007. augusztus 31-én lejárt.
(2)
2007. július 31-én a Falkland-szigetek a 2001/822/EK határozat III. mellékletében meghatározott származási szabályoktól való újabb eltérést kért ötéves időtartamra. Ez a kérelem évi összmennyiségét tekintve 16 200 tonna 0303 KN-kód alá sorolt fagyasztott halra, 5 100 tonna 0304 KN-kód alá sorolt fagyasztott halfilére és 47 200 tonna 0307 KN-kód alá sorolt fagyasztott Loligo kalmárra, illetve Illex kalmárra vonatkozik.
(3)
A Falkland-szigetek arra a tényre alapozta kérelmét, hogy a fagyasztott hal, fagyasztott halfilé és a Loligo kalmár esetében egyre nehezebben tud halászhajóira és halfeldolgozó hajóira legénységet toborozni a TOT-ból, a Közösségből vagy az AKCS-államokból. Ami az Illex kalmárt illeti, a Falkland-szigetek utal arra, hogy a TOT-ból, a Közösségből vagy az AKCS-államokból származó legénység jelenleg nem rendelkezik a halászathoz szükséges átfogó szakértelemmel. A TOT-ból, a Közösségből vagy az AKCS-államokból származó legénység hiánya elsősorban a Falkland-szigetek sajátos földrajzi helyzetére vezethető vissza, és nem orvosolható a Közösség halászflottáinak a Falkland területen történő intenzívebb jelenlétével.
(4)
A 0303 és a 0304 KN-kód alá sorolt termékekre, a 0307 49 35 kód alá sorolt Loligo kalmárra és a 0307 99 11 kód alá sorolt Illex kalmárra a 2001/822/EK határozat III. mellékletében meghatározott származási szabályokra vonatkozó eltérést kell engedélyezni. Az említett melléklet 37. cikke (1) bekezdése értelmében az eltérés indokolt, különösen a jelenlegi helyi ágazat fejlődése tekintetében. A III. melléklet 3. cikke (2) bekezdésének d) pontjától való eltérés az új tevékenységekbe és piacokba való befektetés lehetővé tételével nagyobb biztonságot jelent a helyi halászati vállalatok számára. A 2002-ben engedélyezett eltérést rendkívül kevés esetben alkalmazták (ötéves időszakra nézve 51 620 tonna a 0303 KN-kód, 35 320 tonna a 0304 KN-kód, 52 348 tonna a Loligo kalmár és 6 720 tonna az Illex kalmár esetében). Az eltérést a 2002. évi eltérés hatálya alá eső teljes éves mennyiségek alapján az alábbi éves mennyiségekre kell tehát engedélyezni: a 0303 KN-kód esetében 12 500 tonna, a 0304 KN-kód esetében 5 100 tonna, a 0307 49 35 KN-kód alá sorolt Loligo kalmár esetében 34 600 tonna és a 0307 99 11 KN-kód alá sorolt Illex kalmár esetében 31 000 tonna.
(5)
A mennyiségekre, felügyeletre és időtartamra vonatkozó egyes meghatározott feltételeknek való megfelelést szem előtt tartva az eltérés nem vezethet a Közösség, illetve egy vagy több tagállam valamely iparágának súlyos károsodásához.
(6)
A Közösségi Vámkódex létrehozásáról szóló 2913/92/EGK tanácsi rendelet (3) végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendelet szabályokat állapít meg a vámkontingensek kezelésére. Ezen előírásokat értelemszerűen kell alkalmazni azon mennyiségek tekintetében, amelyekre a kérdéses eltérést engedélyezik.
(7)
A 2011. december 31-én hatályát vesztő 2002/822/EK határozat esetében elő kell írni, hogy az eltérést 2011. december 31. után tovább alkalmazzák, amennyiben új határozatot fogadnak el ezen időpont előtt a Közösség és a tengerentúli országok és területek társulására vonatkozóan, vagy amennyiben a 2001/822/EK határozatot meghosszabbítják.
(8)
Az e határozatban előírt intézkedések összhangban vannak a Vámkódex Bizottság véleményével,
ELFOGADTA EZT A HATÁROZATOT:
1. cikk
A 2001/822/EK határozat III. mellékletétől eltérve ennek a határozatnak a mellékletében említett, a part menti tengerszakaszon kívüli halászatból származó halászati termékeket a Falkland-szigetekről származónak kell tekinteni az ebben a határozatban megállapított feltételek szerint.
2. cikk
Az 1. cikk szerinti eltérés a tengerből halászhajókkal és halfeldolgozó hajókkal kiemelt halra és a Falkland-szigetekről 2007. december 1-jétől2012. november 30-ig az ezen határozat mellékletében előírt éves szinten behozott mennyiségekre vonatkozik.
Az első bekezdésben említett halászhajóknak és halfeldolgozó hajóknak meg kell felelniük a 2001/822/EK határozat III. mellékletének 3. cikke (2) bekezdésében előírt kritériumoknak, a d) ponttól eltekintve.
3. cikk
A vámkontingensek kezelésével kapcsolatos 2454/93/EGK rendelet 308a., 308b. és 308c. cikke értelemszerűen vonatkozik az ezen határozat mellékletében szereplő mennyiségek kezelésére.
4. cikk
A Falkland-szigetek vámhatóságai megteszik a szükséges intézkedéseket az 1. cikkben említett termékek kiviteli mennyiségének ellenőrzésére.
E célból az e határozattal összhangban általuk kibocsátott minden bizonyítványon hivatkozni kell erre a határozatra.
A Falkland-szigetek illetékes hatóságai a Bizottságnak háromhavonta kimutatást nyújtanak be azon mennyiségekről, amelyekre ezen határozat értelmében EUR.1 szállítási bizonyítványt bocsátottak ki, valamint benyújtják a kiadott bizonyítványok sorozatszámát is.
5. cikk
Az e határozat értelmében kibocsátott EUR.1 szállítási bizonyítvány 7. rovatában a következő jelzések egyikét fel kell tüntetni:
-
„Derogation - Decision No …”,
-
„Dérogation - Décision no …”,
ezen határozat számának feltüntetésével.
6. cikk
Ez a határozat 2007. december 1-jétől2012. november 30-ig alkalmazandó.
Ha azonban a 2001/822/EGK határozat helyébe egy 2011. december 31-ét követően is érvényben lévő új preferenciális rendszert fogadnak el, vagy meghosszabbítják a jelen rendszer érvényességét, ezt a határozatot továbbra is alkalmazni kell az új rendszer, vagy a jelenlegi rendszer meghosszabbított érvényének lejártáig, de legfeljebb 2012. november 30-ig.
7. cikk
Ennek a határozatnak a tagállamok a címzettjei.
Kelt Brüsszelben, 2007. november 15-én.